কক্সবাজারে সম্পত্তির জন্য ভাইকে পিটিয়ে হত্যা
কক্সবাজারের মহেশখালীতে সম্পত্তির ভাগাভাগি নিয়ে বিরোধের জের ধরে আপন ভাইয়ের হাতে অপর ভাই খুন হয়েছেন।







সোমবার সকালে সংঘটিত এ খুনের ঘটনায় পুলিশ ৩ জনকে আটক করেছে।




নিহত ব্যক্তির নাম শাহরিয়ার মোহাম্মদ সামু (২৩)। তিনি মহেশখালী পৌরসভার গোরকঘাটা এলাকার মৃত ছামাদ ভুঁইয়ার ছেলে।
নিহতের মা গোলবানু জানান, তাদের পিতার রেখে যাওয়া বাড়ি-ভিটার সম্পত্তি সমানভাবে ৪ ভাইকে ভাগ করে দেয়া হয়। উক্ত বাড়ি-ভিটায় যে যার মতো করে বাড়ি তৈরি করে। আমাকে ও আমার ছোট ছেলে সামুকে সবার জায়গার পিছনে রাখে। আমাদের যাতায়াত করার মতো কোনো জায়গা রাখেনি তারা।
তিনি বলেন, আমি ও আমার ছোট ছেলে এই বিষয়ে প্রতিবাদ করায় বারবার ৩ সন্তান সাগর, মামুন ও খোকা তাদের স্ত্রীদের হাতে মারধরসহ শারীরিক নির্যাতনের শিকার হই। সর্বশেষ সোমবার আমাদের দেয়া ভিটার সামনে দিয়ে সীমানা পিলার নির্মাণ করে মামুন, সাগর ও খোকা। এতে বাধা দেয় ছোট ছেলে সামু। এতে ৩ ভাই ক্ষিপ্ত হয়ে তারা সামুকে লাঠি ও ছুরিকাঘাত করে হত্যা করে।
এ ঘটনার পর পুলিশ দ্রুত অভিযান চালিয়ে ঘটনার সঙ্গে জড়িত ৩ ভাইকে আটক করেছে।
স্থানীয়রা জানান, নিহতের ভাই মহেশখালী আদর্শ উচ্চবিদ্যালয়ের আইসিটি শিক্ষক জিয়াউদ্দিন খোকার নেতৃত্বে এই খুনের ঘটনা সংঘটিত হয়েছে। 
মহেশখালী থানার ওসি প্রভাষচন্দ্র ধর ঘটনার সত্যতা নিশ্চিত করে বলেন, এ ঘটনার সঙ্গে জড়িতরা পুলিশের হাতে আটক রয়েছে।

কক্সবাজারের মহেশখালীতে সম্পত্তির ভাগাভাগি নিয়ে বিরোধের জের ধরে আপন ভাইয়ের হাতে অপর ভাই খুন হয়েছেন।